**Informatīvais ziņojums**

**"Par iesnieguma par laulības noslēgšanuelektronisku iesniegšanudzimtsarakstu nodaļā"**

Informatīvais ziņojums izstrādāts, pamatojoties uz Rīcības plānā Ģimenes valsts politikas pamatnostādņu 2011.–2017. gadam īstenošanai 2016.–2017. gadā (apstiprināts ar Ministru kabineta 2016. gada 3. februāra rīkojumu Nr. 115) iekļauto 1.4. uzdevumu "Izvērtēt iesnieguma par laulības noslēgšanu elektronisku iesniegšanas iespēju".

Uzdevums sadalīts divos posmos:

1. Izvērtēt iesnieguma elektronisku iesniegšanas dzimtsarakstu nodaļās iespēju, iesniedzot par to Ministru kabinetā informatīvo ziņojumu (1.4.1. pasākums).

2. Ja Ministru kabinets atbalsta iesnieguma elektronisku iesniegšanu dzimtsarakstu nodaļās, izstrādāt mehānismu un sistēmu tā ieviešanai (1.4.2. pasākums):

a) sagatavot rīcības plānu, lai nodrošinātu iespēju iesniegumu iesniegt elektroniski;

b) nepieciešamības gadījumā veikt grozījumus normatīvajos aktos;

c) veikt sabiedrības informēšanas pasākumus par iespēju iesniegumu iesniegt elektroniski.

Par minēto pasākumu izpildi atbildīgā institūcija ir Tieslietu ministrija.

Tā kā Elektronisko dokumentu likuma 3. panta sestajā daļā (redakcijā, kas bija spēkā līdz 2015. gada 1. aprīlim) pastāvēja ierobežojumi elektroniska dokumenta un elektroniskā paraksta izmantošanai darījumiem ģimenes tiesību un mantojuma tiesību jomā, līdz šim plašāks izvērtējums par iespēju iesniegumu par laulības noslēgšanu (turpmāk – iesniegums) iesniegt elektroniski netika veikts.

Līdz ar grozījumiem Elektronisko dokumentu likumā, kas stājās spēkā 2015. gada 2. aprīlī, tika paplašināta droša elektroniskā paraksta lietošana, izslēdzot iepriekš noteiktos ierobežojumus elektronisko dokumentu izmantošanai (tajā skaitā darījumiem ģimenes tiesību un mantojuma tiesību jomā).

Līdz ar izmaiņām Elektronisko dokumentu likumā tā regulējums tiek piemērots tiktāl, ciktāl nozaru speciālajos normatīvajos aktos nav noteikta cita kārtība un nosacījumi dokumentu noformēšanā. Tādējādi, ja normatīvajā aktā būs pieļauta dokumentu elektroniskās formas lietošana, tad attiecīgi būs piemērojams Elektronisko dokumentu likums.

Šobrīd normatīvajos aktos, kas regulē laulības noslēgšanas kārtību, nav paredzēta iespēja iesniegumu iesniegt elektroniski. Līdz ar to, ievērojot Rīcības plānā Ģimenes valsts politikas pamatnostādņu 2011.–2017. gadam īstenošanai 2016.–2017. gadā (apstiprināts ar Ministru kabineta 2016. gada 3. februāra rīkojumu Nr. 115) iekļauto 1.4. uzdevumu un Elektronisko dokumentu likumā iekļautās normas, izvērtējums iesniegumu iesniegt elektroniski ir aktuāls.

**I. Laulības noslēgšanas tiesiskais regulējums Latvijā**

Laulības noslēgšanas kārtību Latvijā noteic Civillikums, kas reglamentē laulības noslēgšanas vispārējos principus un Civilstāvokļa aktu reģistrācijas likums, kas konkretizē laulības noslēgšanas priekšnosacījumus un norisi. Detalizētāka Civilstāvokļa aktu reģistrācijas likumā noteiktā kārtība un nosacījumi ir noteikti Ministru kabineta 2013. gada 3. septembra noteikumos Nr. 761 "Noteikumi par civilstāvokļa aktu reģistriem". Valsts nodevas likmi par laulības reģistrāciju nosaka Ministru kabineta 2013. gada 24. septembra noteikumi Nr. 906 "Noteikumi par civilstāvokļa aktu reģistrācijas valsts nodevu".

Civillikuma 11. pants prezumē, ka tiesība doties laulībā, laulības noslēgšanas forma un laulības spēks noteicami pēc Latvijas likuma, ja laulību noslēdz Latvijā.

Saskaņā ar Civilstāvokļa aktu reģistrācijas likuma 17. panta pirmo daļu, personas, kuras vēlas noslēgt laulību, personīgi iesniedz dzimtsarakstu iestādei (pašvaldības dzimtsarakstu nodaļai (turpmāk – dzimtsarakstu nodaļa) un Latvijas Republikas diplomātiskajai un konsulārajai pārstāvniecībai ārvalstīs (turpmāk – pārstāvniecība)) noteikta parauga abu parakstītu kopīgu iesniegumu. Pārstāvniecība iesniegumu pieņem tikai no ārvalstī dzīvojošiem Latvijas Republikas pilsoņiem un Latvijas Republikas nepilsoņiem.

Iesnieguma paraugs ir apstiprināts ar Ministru kabineta 2013. gada 3. septembra noteikumiem Nr. 761 "Noteikumi par civilstāvokļa aktu reģistriem" (4. pielikums). Iesniedzot iesniegumu, tiek uzrādīts personu apliecinošs dokuments, tādējādi identificējot konkrēto personu, kas izteikusi vēlmi noslēgt laulību. Personu apliecinošam dokumentam jābūt derīgam arī laulības reģistrācijas dienā, jo atbilstoši Personu apliecinošu dokumentu likuma 15. panta 7. punktam, personu apliecinošu dokumentu, kas kļuvis lietošanai nederīgs, lietot aizliegts.

Civilstāvokļa aktu reģistrācijas likuma 17. panta otrajā daļā noteikts, ka personas, kuras agrāk bijušas citā laulībā un ziņas par laulības šķiršanu nav iekļautas Iedzīvotāju reģistrā, uzrāda vienu no dokumentiem, kas apliecina iepriekšējās laulības izbeigšanās pamatu:

1) bijušā laulātā miršanas apliecību;

2) dzimtsarakstu nodaļas vai zvērināta notāra izsniegtu laulības šķiršanas apliecību;

3) likumīgā spēkā stājušos tiesas spriedumu, ar kuru laulība šķirta vai atzīta par spēkā neesošu;

4) izrakstu vai izziņu no laulības šķiršanas reģistra vai laulības reģistra ar ziņām par laulības šķiršanu.

Ja persona, kas vēlas noslēgt laulību, ir nepilngadīga, iesniegumam pievieno šīs personas vecāku, aizbildņu vai bāriņtiesas rakstveida atļauju, kā tas noteikts minētā likuma 17. panta trešajā daļā.

Savukārt attiecībā uz ārzemnieku tiek veikta papildu pārbaude atbilstoši Civilstāvokļa aktu reģistrācijas likuma 18. panta pirmajai un otrajai daļai, primāri pārliecinoties, ka persona ir tiesīga uzturēties Latvijas Republikā (gan iesnieguma iesniegšanas brīdī, gan laulības reģistrācijas brīdī). Tāpat ārzemniekam papildus jau iepriekš minētajiem dokumentiem jāiesniedz attiecīgās ārvalsts kompetentās institūcijas izsniegts dokuments par ģimenes stāvokli, proti, dokuments, kas apliecina, ka personai nav šķēršļu laulības noslēgšanai. Ministru kabineta 2013. gada 3. septembra noteikumu Nr. 761 "Noteikumi par civilstāvokļa aktu reģistriem" 33. punktā noteikts, ka ārvalsts kompetentās institūcijas izsniegtais dokuments par ģimenes stāvokli laulības noslēgšanai Latvijā ir derīgs sešus mēnešus no tā izdošanas dienas, ja dokumentā nav norādīts īsāks derīguma termiņš.

Attiecībā uz ārvalsts dokumentu ievērojamas prasības par dokumentu iesniegšanu latviešu valodā, proti, dokumentam, kurš izdots ārvalstīs (tajā skaitā attiecīgās ārvalsts kompetentās institūcijas izsniegtajam dokumentam par ģimenes stāvokli), jāpievieno Ministru kabineta noteiktajā kārtībā (Ministru kabineta 2000. gada 22. augusta noteikumi Nr. 291 "Kārtība, kādā apliecināmi dokumentu tulkojumi valsts valodā") sastādīts vai notariāli apliecināts tulkojums valsts valodā, kā to noteic Valsts valodas likuma 10. pants. Tāpat ārvalstīs izdotos dokumentus nepieciešams legalizēt vai apliecināt ar *Apostilli*.

Dzimtsarakstu nodaļas vai pārstāvniecības atbildīgā persona salīdzina iesniegumā norādītās ziņas ar personu uzrādītajiem un iesniegtajiem dokumentiem. Tāpat laulības noslēgšanai nepieciešamās ziņas un iesniegumā norādītās ziņas tiek pārbaudītas Iedzīvotāju reģistrā. Ja ziņu apjoms nav pietiekošs, personām nepieciešams iesniegt papildu dokumentus, kā to noteic Civilstāvokļa aktu reģistrācijas likuma 3. panta piektā daļa.

Pēc iesnieguma un nepieciešamo dokumentu iesniegšanas un to pārbaudes dzimtsarakstu nodaļas vai pārstāvniecības atbildīgā persona iepazīstina personas ar [Civillikuma](http://likumi.lv/ta/id/225418-civillikums) normām, kas nosaka laulības noslēgšanas kārtību un ar šķēršļiem laulības noslēgšanai, kā to noteic Ministru kabineta 2013. gada 3. septembra noteikumu Nr. 761 "Noteikumi par civilstāvokļa aktu reģistriem" 28. punkts, un personas ar dzimtsarakstu nodaļas vai pārstāvniecības atbildīgo personu vienojas par laulības reģistrācijas laiku (diena un stunda) un vietu.

Saskaņā ar Civillikuma 41. pantu laulību noslēdz ne agrāk kā viena mēneša un ne vēlāk kā sešu mēnešu laikā pēc iesnieguma un citu laulības noslēgšanai nepieciešamo dokumentu iesniegšanas dzimtsarakstu nodaļā.

Atbilstoši Ministru kabineta 2013. gada 24. septembra noteikumu Nr. 906 "Noteikumi par civilstāvokļa aktu reģistrācijas valsts nodevu" 3.1. apakšpunktā norādītajam, par laulības reģistrāciju maksājuma valsts nodeva – 14 *euro*. Ja laulātie vēlas svinīgu laulības ceremoniju, tad papildus valsts nodevai par laulības reģistrāciju tiek iekasēts arī maksas pakalpojums saskaņā ar attiecīgās pašvaldības apstiprinātu dzimtsarakstu nodaļas maksas pakalpojumu cenrādi.

No iepriekš minētā secināms, ka personu, kuras vēlas noslēgt laulību, klātbūtne iesnieguma iesniegšanas brīdī ir nepieciešama gan personu identitātes un gribas īstuma noskaidrošanas nolūkā, gan dokumentu likumības pārbaudei (īpaši attiecībā uz ārzemniekiem). Papildus ir nepieciešams vienoties ar dzimtsarakstu nodaļas atbildīgo amatpersonu par laulības reģistrācijas laiku un vietu, ievērojot konkrētās dzimtsarakstu nodaļas iespējas, aizņemtību, proti, ja vēlamajā datumā nav iespējas salaulāties, var vienoties par citu laulības noslēgšanas laiku.

**II. Iesnieguma iesniegšana elektroniski**

Lai realizētu Rīcības plānā Ģimenes valsts politikas pamatnostādņu 2011.–2017. gadam īstenošanai 2016.–2017. gadā iekļauto 1.4. uzdevumu "Izvērtēt iesnieguma elektronisku iesniegšanas iespēju", Tieslietu ministrija kā atbildīgā institūcija veica šādus pasākumus.

**1. Apzināja citu valstu normatīvo regulējumu attiecībā uz iesnieguma iesniegšanu elektroniski.**

Kopumā tika apzinātas 17 Eiropas Savienības valstis (kā, piemēram, Lietuva, Igaunija, Vācija, Francija, Slovēnija, Apvienotā Karaliste, Īrija, Rumānija u.c.). No sniegtajām atbildēm secināms, ka vairumā gadījumu iesniegums iesniedzams personīgi abām personām, kuras vēlas noslēgt laulību, klātesot laulības reģistrācijas iestādē. Igaunijā iesniegums ir iesniedzams tikai klātienē, kā arī nav plānota elektroniska šāda iesnieguma iesniegšana. Skotijā iesniegums par nodomu stāties laulībā (*notification of intention to marry*) var tik iesniegts personīgi, vai arī tas var tikt nosūtīts pa pastu. Horvātijā elektroniski tiek nosūtīta tikai laulības apliecība, kas apliecina, ka personas jau ir reģistrējušas laulību. Lietuvā tiek apsvērta iespēja iesniegumu iesniegt elektroniski.

Iesnieguma iesniegšana elektroniski ir iespējama, piemēram, Nīderlandē (kopš 2016. gada jūlija) un Portugālē. Portugālē iesniegums ir iesniedzams, izmantojot oficiālo tīmekļa vietni https://www.civilonline.mj.pt/CivilOnline. Šajā valstī iesnieguma iesniegšanas process sastāv no trim soļiem:

1. solis. Persona, kura vēlas uzsākt laulības noslēgšanas procedūru, autentificējas tīmekļa vietnē ar pilsoņa apliecības karti un aizpilda pieprasīto informāciju – par vēlmi noslēgt laulību un ziņas par otru laulāto;

2. solis. Pieprasījuma apstiprināšana. Pēc tam, kad pieprasījums ir nosūtīts, otra laulātā e-pasta adresē (kas norādīts pieprasījumā) tiek nosūtīta informācija par tīmekļa vietnes saiti, kurā nepieciešams autentificēties ar pilsoņa apliecības karti un apstiprināt jau ievadīto iesniedzēja informāciju.

3. solis. Apmaksa. Pēc apstiprināšanas procesa pabeigšanas, vienai no personām, kura vēlas noslēgt laulību, 48 stundu laikā jāveic maksājums. Pēc maksājuma veikšanas, tālākās darbības turpinās klātienē izvēlētajā iestādē, kas reģistrē laulību.

Baltkrievijā ir izstrādāta programma – elektroniskais kalendārs, kurā personas, kas vēlas noslēgt laulību, autorizējas un aizpilda iesniegumu. Personas izvēlas sev vēlamo laulības noslēgšanas laiku. Šāda iesnieguma iesniegšana attiecas tikai uz laulībām, kas plānotas ar svinīgu laulības ceremoniju (svinīgas laulības ceremonijas paredzētais laiks ir 20 min.) un šo iesniegumu var iesniegt trīs mēnešu pirms plānotās laulības reģistrācijas. Tomēr pēc laulības noslēgšanas datuma rezervācijas, personām klātienē dzimtsarakstu nodaļā jāiesniedz visi nepieciešamie dokumenti.

**2. Apzināja pašvaldību dzimtsarakstu nodaļu pieredzi un viedokli par iespēju iesniegumu iesniegt elektroniski.**

Pašvaldību dzimtsarakstu nodaļas norādījušas sekojošo.

Iesniedzot iesniegumu dzimtsarakstu nodaļā klātienē, personām jāuzrāda personu apliecinošs dokuments, tādējādi personu, kura vēlas noslēgt laulību, iespējams identificēt (pārliecināties par konkrētās personas identitāti).

Aizpildot iesniegumu klātienē, dzimtsarakstu nodaļas atbildīgā persona pārliecinās, vai iesniegums aizpildīts pilnībā un precīzi, sniedz konsultācijas par iesnieguma aizpildīšanu, salīdzina iesniegumā norādītās ziņas ar personu uzrādītajiem dokumentiem. Papildus atbildīgās dzimtsarakstu nodaļas amatpersonas visas personu norādītās un sniegtās ziņas pārbauda Iedzīvotāju reģistrā.

Pēc iesnieguma aizpildīšanas un nepieciešamo dokumentu pārbaudes, personas tiek iepazīstinātas ar Civillikuma normām, kas nosaka laulības noslēgšanas kārtību, un ar šķēršļiem laulības noslēgšanai. Šādi tiek mazināta fiktīvo laulību iespējamība, kā arī sarunā iespējams pārliecināties par personu patieso vēlmi noslēgt laulību.

Tiekoties klātienē ar personām, kuras vēlas reģistrēt laulību, ir iespējams detalizētāk sniegt informāciju un atbildēt uz personu interesējošiem un neskaidrajiem jautājumiem un vienoties par laulības reģistrācijas laiku un vietu. Nereti personu vēlmes nesakrīt ar dzimtsarakstu nodaļas iespējām (konkrētajā laikā laulību noslēgt nav iespējams, jo paredzētas citas laulības u.c. apstākļi), līdz ar to klātienē iesaistītās puses var izrunāt visus organizatoriskos jautājumus, kas saistīti ar laulības noslēgšanu, aplūkot laulības noslēgšanas telpas, kā arī iepazīties ar visiem pakalpojumiem, ko sniedz dzimtsarakstu nodaļa.

Izvērtējot iespējas iesniegumu dzimtsarakstu nodaļā iesniegt elektroniski, dzimtsarakstu nodaļas savā viedoklī ir norādījušas, ka minētais priekšlikums varētu tikt atbalstīts ar sekojošiem priekšnosacījumiem:

2.1. Elektroniska iesnieguma iesniedzēja subjekti.

Iesniegumu elektroniski varētu iesniegt tikai Latvijas Republikas pilsoņi un Latvijas Republikas nepilsoņi.

Minētais pamatojams ar to, ka ziņas par Latvijas Republikas pilsoņiem un Latvijas Republikas nepilsoņiem ir iekļautas Iedzīvotāju reģistrā. Papildu dokumenti nav jāiesniedz ar nosacījumu, ka Iedzīvotāju reģistrā iekļautā un iesniegumā norādītā informācija sakrīt.

Attiecībā uz ārvalstu pilsoņiem, kuri vēlas noslēgt laulību dzimtsarakstu nodaļā Latvijā, normatīvais regulējums noteic dokumentu veidus, kas personām papildus iesniedzami. Līdz ar to, iesniedzamo dokumentu saturs, tā autentiskums ir pārbaudāms tikai klātienē, uzrādot dokumentu oriģinālus.

Jau šobrīd ārzemniekam, iesniedzot iesniegumu klātienē, rodas jautājumi gan par personvārda atveidi un norādīšanu latviešu valodā, gan par uzvārda maiņu un jauna personu apliecinošā dokumenta saņemšanu.

Iesnieguma iesniegšana elektroniski nebūtu pieļaujama arī gadījumos, kad viens no iesniedzējiem ir nepilngadīgs, jo papildus iesniegumam, ir nepieciešams iesniegt vecāku, aizbildņu vai bāriņtiesas rakstveida atļauju.

2.2. Elektroniska iesnieguma iesniegšanas veids.

Iesniegums varētu tikt iesniegts elektroniski, ja tas tiktu parakstīts ar drošu elektronisko parakstu (e-parakstu) un laika zīmogu (Elektronisko dokumentu likuma 3. panta piektā daļa).

Minētais pamatojams ar to, ka svarīgi ir pārbaudīt personu identitātes. Drošs elektroniskais paraksts ir personu apliecinošā dokumenta ekvivalents elektroniskā formā[[1]](#footnote-1), kas nodrošina parakstītāja personas identifikāciju. Saņemot vienkāršu iesniegumu dzimtsarakstu nodaļas e-pastā vai pa pastu, nav iespējams pārliecināties par patieso personas identitāti.

Tajā pašā laikā dzimtsarakstu nodaļas norāda, ja personu, kura vēlas noslēgt laulību, iespējams identificēt citiem tiesiskiem līdzekļiem (nevis klātienē), pārliecināties par šķēršļu neesamību laulības noslēgšanai, pārbaudot ziņas Iedzīvotāju reģistrā, tad par laulības noslēgšanas procesu, laiku un vietu personām tāpat būs nepieciešams papildus sazināties ar dzimtsarakstu nodaļas amatpersonu.

Vienlaikus dzimtsarakstu nodaļu ieskatā iesnieguma iesniegšana elektroniski nenodrošinās noslēgto laulību skaita būtisku palielināšanos. Tāpat pastāv iespēja, ka palielināsies to gadījumu skaits, kad pāri neierodas uz laulību reģistrāciju, par to nepaziņojot dzimtsarakstu nodaļai, tādējādi tērējot pašvaldības un dzimtsarakstu nodaļas finansiālos resursus (piemēram, par laulību ceremoniju zāles noformēšanu, utt.).

**3. Noorganizēja Tieslietu ministrijas un pieaicināto ekspertu diskusiju.**

Diskusija tika noorganizēta, papildus pieaicinot pārstāvjus no pašvaldību dzimtsarakstu nodaļu darbinieku asociācijas "Dzinda", kā arī Latvijas Universitātes Juridiskās fakultātes Civiltiesību zinātņu katedras – lektores Mg.iur. Kristīni Zīli un Dr.iur. Lindu Damani.

Diskusijas dalībnieki, diskutējot par iespēju iesniegumu iesniegt elektroniski, secināja, ka šāda iespēja ir atbalstāma, ievērojot atsevišķus nosacījumus, proti:

1) par šā pakalpojuma mērķauditoriju nosakot tikai Latvijas Republikas pilsoņus un Latvijas Republikas nepilsoņus;

2) iesniegums iesniedzams ar drošu elektronisko parakstu.

Papildus tika secināts, ka elektroniski ar drošu elektronisko parakstu iesniegto iesniegumu skaits varētu būt neliels, jo droša elektroniskā paraksta lietošana joprojām sabiedrībā ir proporcionāli neliela. Tomēr šāda iespēja atvieglos iesnieguma iesniegšanu personām, kuras, piemēram, atrodas ārvalstīs vai kurām citu apstākļu dēļ nav iespēja personīgi ierasties dzimtsarakstu nodaļā Latvijā vai tuvākajā pārstāvniecībā.

**4. Izvērtēja iespēju iesnieguma iesniegt elektroniski**.

4.1. Iesnieguma elektroniskas iesniegšanas pozitīvie aspekti:

4.1.1. Iespēja iesniegt iesniegumu tiem Latvijas Republikas pilsoņiem un Latvijas Republikas nepilsoņiem, kuri nevar ierasties dzimtsarakstu nodaļā klātienē (piemēram, persona dzīvo un strādā ārvalstīs, dzimtsarakstu nodaļas noteiktā darba laika dēļ, personas darba specifikas vai personas veselības stāvokļa dēļ). Tādējādi iesniegumu personas varēs iesniegt jebkurā personai izdevīgā vai ērtā laikā.

4.1.2. Personām, kas vēlēsies noslēgt laulību, būs iespēja iesniegumu iesniegt uzreiz izvēlētajā dzimtsarakstu nodaļā, bez nepieciešamības iepriekš saņemt izziņu par laulības reģistrācijai nepieciešamo dokumentu pārbaudi. Līdz šim personas visbiežāk ir vērsušās tuvākajā dzimtsarakstu nodaļā atbilstoši savai dzīvesvietai vai darbavietai vai pārstāvniecībā, lai saņemtu izziņu par laulības reģistrācijai nepieciešamo dokumentu pārbaudi, ko vēlāk iesniedz dzimtsarakstu nodaļā, kurā plānots noslēgt laulību. Minētā kārtība atvieglos iesnieguma iesniegšanu, to iesniedzot jau konkrētajā nodaļā, kurā vēlēsies reģistrēt laulību, nepastarpināti.

4.2. Iesnieguma elektroniskas iesniegšanas negatīvie aspekti un riski:

4.2.1. Pastāv iespēja, ka iesniegtie iesniegumi būs nepilnīgi aizpildīti – iztrūks informācija vai tiks norādītas nepareizas vai neprecīzas ziņas. Jau šobrīd, iesniedzot iesniegumu klātienē, dzimtsarakstu nodaļas atbildīgā persona palīdz aizpildīt iesniegumā norādītās ailes ar nepieciešamo informāciju. Iesniedzot iesniegumu elektroniski, tajā norādītā informācija var būt vēl nepilnīgāka un tās precizēšana uzliks papildu slogu ne tikai dzimtsarakstu nodaļai, bet apgrūtinās arī pašus iesnieguma iesniedzējus, ja būs nepieciešama jau sniegtās informācijas precizēšana.

4.2.2. Iesniegumā norādītās ziņas var neatbilst Iedzīvotāju reģistrā norādītajām ziņām. Iedzīvotāju reģistrā iekļautā informācija bieži vien nesakrīt ar personu sniegto informāciju (piemēram, saistībā ar personvārdu rakstību, tautības ierakstu, iepriekšējās laulības šķiršanu, utt.), līdz ar to nepieciešams laiks un juridisks pamats, lai pretrunīgo informāciju precizētu. Šie apstākļi varētu radīt nepieciešamību pārbaudīt dokumentus klātienē, tādējādi paildzinot procesu.

4.2.3. Minimāls kontakts ar personām, kas vēlas noslēgt laulību, samazina iespēju pārliecināties, vai iesniegums tiek iesniegts no brīvas gribas. Tādējādi samazinās arī iespēju pievērst uzmanību fiktīvo laulību riskam.

4.2.4. Administratīvā sloga palielināšanās dzimtsarakstu nodaļām. Ilgstoša sarakste aizņems papildu laiku, skaidrojot un informējot personas par laulības noslēgšanas normatīvo regulējumu, kārtību un organizatoriskajiem jautājumiem. Papildus, lai vienotos par konkrētu, abām pusēm pieņemamu laulības noslēgšanas laiku, būs nepieciešams vairākkārt sazināties ar personām, jo pastāv iespēja, ka vēlamais laiks laulības noslēgšanai jau ir aizņemts. Tāpat iespējami pārpratumi, viedokļu atšķirība starp dzimtsarakstu nodaļas atbildīgo personu un iesnieguma iesniedzējiem par laulības noslēgšanas laiku, vietu, valsts nodevas samaksas jautājumiem, uzvārda maiņu, personu apliecinošo dokumentu maiņu, vēlamā pakalpojuma apjomu, kā arī citiem organizatoriskiem jautājumiem.

4.2.5. Pastāv risks, ka elektroniski parakstītu iesniegumu varēs iesūtīt vairākām dzimtsarakstu nodaļām uzreiz un, vienojoties ar konkrētu dzimtsarakstu nodaļu par vēlamo laulības noslēgšanas datumu, pārējām dzimtsarakstu nodaļām, kurām arī tika nosūtīts iesniegums, tas netiks atsaukts.

4.2.6. Ņemot vērā apstākli, ka droša elektroniskā paraksta lietošana joprojām sabiedrībā ir proporcionāli neliela, elektroniski ar drošu elektronisko parakstu iesniegto iesniegumu skaits būs salīdzinoši neliels.

Vēlmi noslēgt laulību izsaka abas personas, kuras vēlas noslēgt laulību, iesniedzot noteikta parauga abu parakstītu vienu kopīgu iesniegumu. Ar drošu elektronisko parakstu un laika zīmogu, tehniski ir iespējams iesniegt vienu iesniegumu, ko parakstījušas ar drošu elektronisko parakstu divas personas (katrai personai savs elektroniskais paraksts).

Līdz ar to personām, kuras vēlas noslēgt laulību, būs jāaizpilda iesniegums – iesnieguma veidlapa pieejama Ministru kabineta 2013. gada 3. septembra noteikumu Nr. 761 "Noteikumi par civilstāvokļa aktu reģistriem" 4. pielikumā. Aizpildāmas visas iesnieguma ailes (var nenorādīt tikai tautību), ja iesniegums būs aizpildīts nepilnīgi, tas tiks atgriezts atpakaļ nepilnību novēršanai.

Šī informatīvā ziņojuma ietvaros tika vērtētas iespējas iesniegumu iesniegt elektroniski, kas šobrīd neprasa papildu finanšu līdzekļus.

Vērtējot iesnieguma iesniegšanu elektroniski ar drošu elektronisko parakstu un laika zīmogu, tika secināts, ka nav nepieciešams izstrādāt citus tehniskus risinājumus, proti, nav nepieciešami finanšu līdzekļi, lai šāda veida iesniegums varētu tikt iesniegts un pieņemts elektroniski dzimtsarakstu nodaļās.

Vērtējot iespēju iesniegumu iesniegt elektroniski izmantojot valsts pārvaldes pakalpojumu portāla tīmekļa vietni https://www.latvija.lv (turpmāk – latvija.lv), secināts, ka, lai tiktu iesniegts viens kopīgs iesniegums, ir nepieciešams veikt atsevišķus tehniskus uzlabojumus minētajai tīmekļa vietnei, kas prasa papildu finanšu līdzekļus.

Līdz ar to, lai personām pēc iespējas ātrāk būtu iespēja iesniegumu iesniegt elektroniski, tiek piedāvāts risinājums – iesnieguma iesniegšana ar drošu elektronisko parakstu. Vienlaikus Tieslietu ministrija sadarbībā Vides aizsardzības un reģionālās attīstības ministriju papildus izvērtēs iespēju un lietderību iesniegumu iesniegt elektroniski izmantojot tīmekļa vietni latvija.lv, kā arī iespējamo finansējumu no valsts budžeta līdzekļiem.

**Kopsavilkums**

Izvērtējot iesnieguma iesniegšanas procesu, iespējas iesniegumu iesniegt arī elektroniski, kas parakstīts ar drošu elektronisko parakstu, tā pozitīvos un negatīvos aspektus, akcentējams sekojošais:

1. Ģimenes valsts politikas pamatnostādnes 2011.–2017. gadam ir vērstas uz stipru ģimeņu veidošanu. Mūsu valsts pamatvērtība ir saglabāt latviskās tradīcijas, kas saistītas ar laulības noslēgšanu, kā arī stiprināt laulības institūciju. Tajā pašā laikā valstij ir jāveicina ātrāka un ērtāka saziņa starp iestādi un privātpersonu.

2. Iesniedzot iesniegumu elektroniski, svarīgi ir identificēt personas, kuras vēlas noslēgt laulību. Proti, ir svarīgi pārliecināties, vai iesnieguma iesniegšanas brīdī iesniedzēju personu apliecinošie dokumenti ir derīgi, tie nav tikuši nozaudēti, vai tos neizmanto trešā persona. Tādējādi iesniedzams tikai tāds iesniegums, kas ir parakstīts ar drošu elektronisko parakstu un laika zīmogu.

3. Elektroniska iesnieguma iesniegšanas subjekti var būt tikai Latvijas Republikas pilsoņi vai Latvijas Republikas nepilsoņi, jo ziņas par šīm personām ir iekļautas un tās var pārbaudīt Iedzīvotāju reģistrā.

Iesnieguma iesniegšana elektroniski nebūtu pieļaujama ārvalstu pilsoņiem, kuri vēlas noslēgt laulību dzimtsarakstu nodaļā Latvijā, jo šīm personām iesniedzami papildu dokumenti, kuru saturs un autentiskums ir pārbaudāms tikai klātienē, uzrādot to oriģinālus. Tāpat iesnieguma iesniegšana elektroniski nebūtu pieļaujama arī gadījumos, kad viens no iesniedzējiem ir nepilngadīgs, jo papildus iesniegumam, ir nepieciešams iesniegt vecāku, aizbildņu vai bāriņtiesas rakstveida atļauju.

4. Atbilstoši Ministru kabineta 2005. gada 28. jūnija noteikumu Nr. 473 "Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām" 17. punktam dzimtsarakstu nodaļai personas jāinformē, ka iesniegums, kas parakstīts ar drošu elektronisko parakstu un laika zīmogu, saņemts, proti, iestāde, kas saņēmusi elektronisko dokumentu elektroniskajā pastā, vienas darbdienas laikā nosūta iesniedzējam paziņojumu par elektroniskā dokumenta saņemšanu uz elektroniskā pasta adresi, no kuras dokuments nosūtīts iestādei. Papildus vienlaicīgi personas ir jāinformē par nepieciešamību veikt valsts nodevas apmaksu par laulības reģistrāciju. Tikai pēc valsts nodevas nomaksas dzimtsarakstu nodaļa ar personām vienojas par laulības noslēgšanas datumu un laiku.

5. Iesniedzot iesniegumu klātienē, pastāv konkrēta un personiska komunikācija starp dzimtsarakstu nodaļas amatpersonu un personām, kuras vēlas noslēgt laulību, tādējādi jau iesnieguma iesniegšanas brīdī ir iespēja pārliecināties, ka iesniegums tiek iesniegts no brīvas gribas.

6. Lai gan līdz šim atsevišķos gadījumos personas ir interesējušās par iespēju iesniegumu iesniegt elektroniski, tomēr šobrīd nav iespējams prognozēt iespējamo šāda pakalpojuma mērķauditorijas skaitu.

7. Laulības reģistrācijas pieteikšana nav tikai formāla iesnieguma veidlapas aizpildīšana un iesniegšana, bet gan vienošanās par būtiskiem jautājumiem. Tādējādi pastāv risks, ka atsevišķos gadījumos iesnieguma iesniegšana elektroniski būtiski neatvieglos administratīvās procedūras personām, kuras vēlēsies noslēgt laulību, kā arī nemazinās pašu dzimtsarakstu nodaļu slogu.

Ņemot vērā iepriekš minēto, Tieslietu ministrijas ieskatā iesnieguma iesniegšana elektroniski ir atbalstāma, tā dos Latvijas Republikas pilsoņiem un Latvijas Republikas nepilsoņiem iespēju iesniegumu iesniegt attālināti sev izdevīgākā un ērtākā laikā (it īpaši situācijās, kad personas atrodas ārvalstīs). Tomēr vienlaikus jāuzsver, ka personām, kas vēlas noslēgt laulību, un dzimtsarakstu nodaļu atbildīgajām amatpersonām atsevišķi būs jāvienojas par laulības noslēgšanas laiku, vietu un citiem organizatoriskiem jautājumiem.

Ņemot vērā minēto, Tieslietu ministrija ierosina pilnveidot tiesisko regulējumu attiecībā uz iesnieguma iesniegšanu, proti, precizēt Civilstāvokļa aktu reģistrācijas likuma 17. panta pirmo daļu, paredzot, ka iesniegumu personas var iesniegt arī elektroniski, ja tas ir parakstīts ar drošu elektronisko parakstu (e-parakstu) un laika zīmogu. Papildus precizējams Ministru kabineta 2013. gada 3. septembra noteikumu Nr. 761 "Noteikumu par civilstāvokļa aktu reģistriem" 26. punkts, kā arī 4. pielikums, kas noteic iesnieguma veidlapu. Plānots, ka jaunais tiesiskais regulējums par personas tiesībām iesniegumu iesniegt elektroniski ar drošu elektronisko parakstu stātos spēkā ne vēlāk kā 2018. gada 1. jūnijā, ņemot vērā normatīvo aktu izstrādes gaitu.

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

Golovacka 67830681

Zane.Golovacka@tm.gov.lv

1. https://www.latvija.lv/DzivesNotikumi/tiesibu-aizsardziba/elektroniskais-paraksts [↑](#footnote-ref-1)